Zastaranje dźěći je dale a dróše. Tole nazhonja nětko tež Hodźijska gmejna. Jedna z přičin je, zo Swobodny stat Sakska swój podźěl hižo wjacore lěta njepowjetša.
Hodźij (CK/SN). Za hladanje dźěći w Hodźijskej gmejnje dyrbja starši wot dźensnišeho wjace płaćić. Tole su čłonojo gmejnskeje rady na swojim zašłym posedźenju z jednym wzdatym hłosom wobzamknyli. Přičina toho po informacijach z gmejnskeho zarjadnistwa je, zo su so wudawki za personal a wěcne wudawki w dźěćacymaj dnjowymaj přebywanišćomaj w Hodźiju a Myšecach loni znowa zwyšili. Za dźewjećhodźinske zastaranje dźěći w žłobiku maja starši nětko měsačnje 216,21 eurow płaćić a tak 16,21 eurow wjace. Dźewjeć hodźin w pěstowarni płaća 137,25 eurow, štož je 7,77 eurow wjace. A hdyž chodźi dźěćo šěsć hodźin do horta, płaća starši 76,14 eurow, potajkim 1,39 eurow wjace wob měsac. Runje tak kaž dotal su płaćizny staflowane, hdyž dźěćo mjenje časa w zarjadnišću wostanje, to samsne płaći za samokubłacych a hdyž staj bratr abo sotra tohorunja w pěstowarni.
szl_Latn szl_Latn